VSL Sklep II Cp 1303/2022
Sodna praksa višjih sodišč, 2022-08-18

Barbara Žužek Javornik (preds.), Polona Marjetič Zemljič (poroč.), Matjaž Voglar

DEDNO PRAVO - NEPRAVDNO PRAVO - PRAVO VREDNOSTNIH PAPIRJEV

zapuščinski postopek - dodatni sklep o dedovanju - vrednostni papirji - nematerializirane delnice - registrski računi - izbris delnic - premoženje v tujini

Na podlagi ZNVP so bili računi registrskih računov pri Centralni kreditni depotni družbi ukinjeni po 1. 1. 2017, po 31. 12. 2021 so imetniki izgubili tudi same vrednostne papirje. Določila, ki jih je sodišče prve stopnje uporabilo, veljajo za imetnike računov pri Centralno klirinško depotni družbi v Sloveniji in ne za račune, odprte pri Centralno klirinški depozitarni družbi Hrvaške.

Pritožbi se ugodi, sklep se v izpodbijani I. in III. točki izreka spremeni tako, da se v I. točki izreka doda 4. alineja: " - vrednostni papirji pri Centralno klirinški depozitarni družbi Hrvaške: 100 z oznako A., 154 oznako B. in 69 z oznako C.", III. točka izreka pa se izbriše.

1. Zapustnikovi dediči so sodišče v Republiki Sloveniji zaprosili za izdajo dodatnega sklepa o dedovanju, ker so naknadno ugotovili, da je imel pokojni odprt račun pri Banki D. d. d. Hrvatska in Banki E. d. d. Zagreb, pravico do uporabe groba na pokopališču ... v Zagrebu ter 100 delnic A. d. d., 154 delnic B. d. d. in 69 delnic hrvaškega C. Sodišče prve stopnje je predlogu dedičev, razen v delu, ki se nanaša na vrednostne papirje, ugodilo.

2. Odločitev sodišča v zavrnilnem delu s pritožbo napadata zakonita dediča. V obrazložitvi pritožbe navajata, da je imel pokojni delnice vpisane pri Centralno klirinški depozitarni družbi v Zagrebu in prilagata obvestilo o stanju na računu na dan 28. 6. 2022.

4. Sodišče je v III. točki izreka zavrnilo predlog zakonitega dediča z dne 14. 4. 2022, da v zapuščino spadajo tudi delnice pokojnega, ki so vpisane pri Centralno klirinški depozitarni družbi v Zagrebu. Odločitev sodišča je napačna, ker je sodišče prve stopnje spregledalo, da je imel pokojni delnice podjetij A. d. d. Zagreb, B. d. d. Zagreb in hrvaškega C. na računu Centralno klirinške depozitarne družbe v Zagrebu, torej na Hrvaškem in ne v Sloveniji. Posledično je zmotno uporabilo določila Zakona o nematerializiranih vrednostnih papirjih (ZNVP), ki velja v Sloveniji. Na podlagi ZNVP so bili računi registrskih računov pri Centralni kreditni depotni družbi ukinjeni po 1. 1. 2017, po 31. 12. 2021 so imetniki izgubili tudi same vrednostne papirje.

5. Določila, ki jih je sodišče prve stopnje uporabilo, veljajo za imetnike računov pri Centralno klirinško depotni družbi v Sloveniji in ne za račune, odprte pri Centralno klirinški depozitarni družbi Hrvaške. Kot sledi iz obvestila o stanju računa na dan 28. 6. 2022, ki sta ga pritožnika priložila k pritožbi, so na računu delnice v obsegu, kot sledi iz izreka sklepa te odločbe. Višje sodišče v Ljubljani je zaradi zmotne uporabe določil materialnega prava pritožbi dedičev ugodilo in izpodbijani sklep spremenilo tako, kot sledi iz izreka te odločbe (3. točka 365. člena ZPP v zvezi z 42. členom ZNP-1).

Zakon o nematerializiranih vrednostnih papirjih (2015) - ZNVP-1  - člen 48

Zakon o dedovanju (1976) - ZD  - člen 221

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.